Tøyen skole

Tøyen skole er en 1–7 skole, (barneskole) på Tøyen i bydel Gamle Oslo i Oslo. Skolen ble åpnet 9. februar 1882, da med 764 elever fordelt på 25 klasser. I dag har skolen ca. 300 elever og rundt 90 % har minoritetsspråklig bakgrunn. Den eldste delen av bygget er tegnet av arkitekt Nestor G. Thomassen, tilbygget mot Sexes gate i 1917 ble tegnet av Balthazar Lange. Tilbygget er merket Tøien skole, 1917

Historie 
Skolen ble tatt i bruk i 1882. Bygget som var tegnet av N. Thomassen, er kledd i pusset tegl. På grunn av hellingen i terrenget er skolen bygget med tre etasjer i den øvre delen, og fire i den nedre enden. Fra 1913 til 1927 hadde skolen Norges første kvinnelige overlærer, Pauline Bjørndal. Under Bjørndals ledelse ble skolen utvidet med en ny fløy mot Sexes gate, tegnet av arkitekt Lange. Det høyeste antall elever skolen har hatt, var ca 2.000 elever i 1923. Til femtiårsjubileet i 1932 ble skolens festsal dekorert av maleren Karl Høgberg med en motivkrets utsprunget av en fløytespillers drømmer under nattehimmelen utenfor en fabrikk ved Akerselva. Senere ble veggmaleriene hans delvis overmalt og fuktskadet, men var det første interiøret som ble reddet da Undervisningsbygg overtok ansvaret for Oslos skolebygninger fra Utdanningsetaten i 2012. 

Tøyen skoles musikkorps ble etablert 21. juni 1932. Under andre verdenskrig ble skolen brukt som kaserne for en tysk bataljon, og dermed gikk en del av skolens arkiver tapt.

Referanser

Eksterne lenker
 Data og statistikk - MinOsloskole, Oslo kommune. Besøkt 7. februar 2018.
 Skolens hjemmeside

Barneskoler i Oslo
Skoler i bydel Gamle Oslo
Utdanningsinstitusjoner etablert i 1882
1882 i Norge
Nestor Georgius Thomassen
Byggverk tegnet av Balthazar Lange